MS Navigator of the Seas

** Navigator of the Seas** je norveško-američki brod za krstarenje, izgrađen 2002. u finskom brodogradilištu *Aker Finnyards* (današnji *STX Europe*) u gradu Turku, za kompaniju *Royal Caribbean International*. Četvrti izgrađeni brod iz klase *Voyager*. Do izgradnje prekoocenskog broda *[[Queen Mary 2]]* 2004. godine, bio je najveći putnički brod na svijetu.

## Izgradnja
Kao i ostali brodovi klase *Voyager*, *Navigator of the Seas* projektiran je u uskoj suradnji Royal Caribbeana i brodogradilišta *Aker Finnyards*. Izgradnja je započela 2000, te je iz doka isplovio 25. siječnja 2002. Po dovršenju krajem 2002., s neznatno većom tonažom u odnosu na blizanca *[[Explorer of the Seas]]*, preuzeo je primat najvećeg putničkog broda na svijetu. Također, *Navigator of the Seas* prvi je od dva posljednja broda iz klase koje karakterizira modificirani dizajn kabina i balkona s pogledom na morem, riješenje kasnije primjenjeno i na brodovima klase Freedom, koji su produžena verzija klase Voyager. Isporučen je naručitelju 18. studenoga 2002., dok je ceremonija krštenja obavljena u Miamiju 6. prosinca. Na prvo putovanje isplovio je 14, prosinca 2002. Cijena izgradnje bila je oko 500 milijuna američkih dolara.

## Tehničke karakteristike
*Navigator of the Seas* dugačak je 311 m i širok 49,1 m. Plovi brzinom od 22 čvora (40,7&nbsp;km/h), što omogućavaju 6 *[[Wärtsilä]]* 12V46C dizel motora, ukupne snage 75 600 kW (101 381 ks). Potisak omogućavaju 3 *Asea Brown Boveri (ABB) Azipod* pogonske elektro-gondole - jedna fiksna, dvije azimutne, ukupne snage 42 MW. Brod također raspolaže s 4 *Rolls-Royce/Kamewa* pramčana potisnika radi lakšeg manevriranja u lukama.

## Interijeri
Brod raspolaže s 15 paluba, ukupno 1557 kabina od kojih 1077 (69%) s pogledom na more, 753 (48,4%) s balkonom i 138 (9%) s pogledom na unutrašnji *Royal Promenade*. Najveći apartman, *Royal Suite*, prostire se na 123 m², ne računajući balkon s 23 m² . Kapacitet putnika je 3114, ili 3807 pri maksimalnoj popunjenosti, što zajedno s posadom od 1213 čini ukupno 5020 ljudi na brodu. Također se ističu 120 m 
dugačka, 9 m široka i četiri palube visoka središnja šetno-trgovačka šetnica (*Royal Promenade*) oko koje su koncentrirani glavni restorani, trgovački i zabavni centri. Na svakom kraju promenade, kroz 11 paluba uzdiže se atrij s panoramskim dizalima. Brod također raspolaže s kazalištem za 1350 gledalaca. Putnicima je namjenjen niz atrakcija i zabava, među kojima se ističu klizalište na ledu, košarkaški teren i zid za planinarenje.

## Destinacije
*Navigator of the Seas* bazira u Miamiju i Fort Lauderdaleu na Floridi u SAD-u, odakle tjedno isplovljava na četverodnevna do sedmodnevna krstarenja tijekom kojih pristaje u 
Cozumel u Meksiku, Belize City u Belizeu, Labadee na Haitiju, Ocho Rios i Falmouth na Jamajci, George Town na Kajamanskom otočju i Nassau na Bahamima. U ponudi je također i prekoatlantsko krstarenje s polaskom iz Miamija i pristajanjima u Santa Cruz de Tenerife na Kanarima, Barceloni u Španjolskoj, Villefranche-sur-Mer u Francuskoj, te Livornu i Civitavecchiji u Italiji.

## Povezano
* **[[Klasa Voyager]]**
** *[[MS Voyager of the Seas]]*
** *[[MS Explorer of the Seas]]*
** *[[MS Adventure of the Seas]]*
** *[[MS Mariner of the Seas]]*

## Galerija

Datoteka:Navigator of the Seas, Port Gdynia.jpg|U Gdyniji (Poljska) 2007.
Datoteka:Navigator of the Seas, Puerto de la Bahía de Cádiz 2.jpg|Cádiz, Španjolska 2007.
Datoteka:Navigator of the Seas, Puerto de la Bahía de Cádiz 3.jpg|Cádiz, Španjolska 2007.
Datoteka:Navigator of the Seas, Puerto de la Bahía de Cádiz 4.jpg|Cádiz, Španjolska 2007.


## Izvori

## Vanjske veze

* Službena stranica - royalcaribbean.com 
* ''Navigator of the Seas Review'' - cruisecritic.com  
* Ship-Technology.com 
* ''Navigator of the Seas'' - shipparade.com   Fotografije i tehnički podaci
* Aktualna pozicija - seascanner.com  
* Raspored paluba - seascanner.com  
* Raspored paluba - cruisedeckplans.com